DA Den Europæiske Unions Tidende C 209/64

Sag anlagt den 26. juni 2008 — Tipik mod Kommissionen

(Sag T-252/08)

(2008/C 209/114)

Processprog: fransk

Parter

Sagsøger: Tipik Communication Agency SA (Bruxelles, Belgien) (ved avocats E. Gillet, L. Levi og C. Dubois)

Sagsøgt: Kommissionen for De Europæiske Fællesskaber

Sagsøgerens påstande

— Kommissionens beslutning af ukendt dato om at forkaste det bud, sagsøgeren havde afgivet inden for rammerne af et offentligt udbud af en kontrakt vedrørende bl.a. internetwebstedet EUROPA (PO/2007-31/C2), annulleres.

— Kommissionens beslutning af ukendt dato om at tildele nævnte offentlige kontrakt til et af selskabet European Service Network anført konsortium annulleres.

— Kommissionen tilpligtes at betale erstatning for den skade, som sagsøgeren har lidt som følge af vedtagelsen af disse uretmæssige beslutninger, der beløber sig til 5 063 773,29 EUR med tillæg af morarenter fra den dag, hvor Retten afsiger dom i sagen, indtil fuldstændig betaling finder sted. Den rentesats, der skal anvendes, skal beregnes på grundlag af den sats, som er fastsat af Den Europæiske Centralbank for de vigtigste refinansieringstransaktioner, som var gældende i den pågældende periode, plus tre procentpoint.

— Kommissionen for De Europæiske Fællesskaber tilpligtes at betale sagens omkostninger.

Søgsmålsgrunde og væsentligste argumenter

Sagsøgeren anfægter Kommissionens beslutning om at forkaste selskabets bud, der blev afgivet inden for rammerne af et offentligt udbud med betegnelsen »Kommunikation via Europa — EU's officielle websted samt andre informations- og kommunikationsprodukter, online og trykte, forvaltet af Europa-Kommissionens Generaldirektorat for Kommunikation — Redaktionel, grafisk og teknisk samt oversættelsesmæssig bistand i forbindelse med design, produktion og vedligeholdelse« (EUT 2007, S 193-234221), og beslutningen om at tildele kontrakten til det af European Service Network anførte konsortium. Sagsøgeren har endvidere nedlagt påstand om erstatning for den skade, der hævdes at være lidt som følge af de af Kommissionen foretagne fejl.

Til støtte for søgsmålet gør sagsøgeren principalt gældende, at Kommissionen burde have udelukket det af European Service Network anførte konsortium fra udbudsproceduren, for så vidt som det var blevet erklæret, at et af dette konsortiums medlemmer havde foretaget alvorlig misligholdelse af sine aftalemæssige forpligtelser inden for rammerne af en kontrakt vedrørende et udbud af tjenesteydelser for Publikationskontoret, som var tilsvarende dem, der er genstand for den omhandlede kontrakt.

Subsidiært gør sagsøgeren gældende, at Kommissionen foretog et åbenbart urigtigt skøn ved gennemgangen af det bud, der var afgivet af det af European Service Network anførte konsortium, idet konsortiet blev tildelt samme antal point som sagsøgeren for det kvalitative kriterium, selv om Kommissionen ikke havde nogen sikkerhed vedrørende konsortiets evne til at levere tilfredsstillende tekniske løsninger vedrørende dette punkt.

Sagsøgeren gør gældende, at disse uregelmæssigheder medfører ansvar for Kommissionen, der for det første har handlet culpøst og for det andet har foretaget en grov og åbenbar overtrædelse af grænserne for dens skønsbeføjelse.